
Comunicat de presă

30 septembrie 2026

Cristian Mungiu expune în premieră în SUA, la ICR New York, fotografii realizate în timpul pregătirii filmului Fjord, aflat în campania pentru Oscar
Vernisaj în prezența regizorului Cristian Mungiu și dialog cu Roxana Marcoci, care deține funcția „David Dechman Senior Curator“ în cadrul Departamentului de Fotografie al The Museum of Modern Art (MoMA)
Institutul Cultural Român de la New York, în colaborare cu casa de producție Mobra Films și compania de distribuție NEON, prezintă, în perioada 14 septembrie – 30 noiembrie 2026, expoziția „FJORD. The Pictures“, care dezvăluie publicului o latură mai puțin cunoscută a creației lui Cristian Mungiu, laureat al Palme d’Or: fotografia. Realizate între august 2024 și aprilie 2025, în perioada de documentare și pregătire a celui mai recent film al regizorului, Fjord, imaginile surprind oameni, locuri, întâmplări și detalii care i-au atras atenția cineastului în lunile premergătoare filmărilor.
Vernisajul oficial va avea loc vineri, 2 octombrie 2026, de la ora 19:00, în prezența lui Cristian Mungiu. Evenimentul va include un dialog între regizor și Roxana Marcoci, The David Dechman Senior Curator în cadrul Departamentului de Fotografie al The Museum of Modern Art (MoMA) din New York și una dintre vocile de referință ale artei contemporane pe plan internațional. Conversația va porni de la imaginile prezentate în „FJORD. The Pictures“ și va aborda preocuparea de lungă durată a lui Cristian Mungiu pentru fotografie, precum și relația dintre fotografie și cinema în creația sa.
Realizate exclusiv cu telefonul, fotografiile reunite în expoziție nu sunt imagini de platou și nici nu documentează propriu-zis realizarea filmului. Ele s-au născut în timpul călătoriilor și al perioadei de pregătire a producției, pe măsură ce Cristian Mungiu descoperea spațiile în care urma să filmeze. Aparatul de fotografiat devine astfel un mijloc de a păstra ceea ce îi atrage privirea: un chip, un peisaj, o clădire, o combinație de culori, un gest, o anumită lumină, o schimbare a vremii sau o întâlnire neașteptată.
Unele dintre locurile și imaginile surprinse atunci aveau să se regăsească ulterior în universul filmului Fjord, în timp ce altele au rămas în afara lui. Privite împreună, fotografiile alcătuiesc însă o poveste de sine stătătoare despre lunile care au precedat filmările și despre experiențele care au însoțit acest proces. Expoziția oferă astfel acces nu atât la culisele realizării filmului, cât la felul în care Cristian Mungiu observă lumea înainte ca aceasta să devină cinema.

Fotografia este o preocupare veche a regizorului. Cristian Mungiu a început să fotografieze la vârsta de 16 ani și a continuat de-a lungul anilor, mai ales în timpul călătoriilor și în perioadele de documentare și pregătire a filmelor sale. „FJORD. The Pictures“ aduce pentru prima dată în fața publicului american o selecție amplă de imagini care pune în lumină această dimensiune a activității sale artistice, aproape total necunoscută până acum.
„Fotografiez lucrurile care îmi vorbesc: prin forma lor vizuală, prin compoziție, prin combinația de culori, prin atmosferă, prin lumină. Fotografiez lucruri pe care mi-ar fi plăcut să le pictez, dacă aș fi învățat vreodată să pictez cum trebuie”, spune Cristian Mungiu.
Expoziția capătă o semnificație aparte prin contextul în care este prezentată la New York. Fjord ajunge în oraș în cadrul New York Film Festival, în timp ce filmul se află în campania nord-americană pentru Oscar. Prezența, în aceeași perioadă, a filmului și a expoziției oferă publicului ocazia de a descoperi atât cel mai recent proiect cinematografic al lui Cristian Mungiu, cât și fotografiile realizate în lunile care i-au precedat filmările și care păstrează oameni, locuri și momente întâlnite de regizor în timpul pregătirii sale.

În acest context se înscrie și întâlnirea dintre Cristian Mungiu și Roxana Marcoci, programată la ICR New York în seara de 2 octombrie 2026. The David Dechman Senior Curator în cadrul Departamentului de Fotografie al The Museum of Modern Art (MoMA) din New York, Roxana Marcoci desfășoară o activitate curatorială și academică recunoscută la nivel mondial. Dialogul va oferi publicului ocazia de a descoperi povestea imaginilor din „FJORD. The Pictures“ și locul pe care fotografia îl ocupă în parcursul artistic al lui Cristian Mungiu.
„FJORD. The Pictures“ propune astfel o întâlnire cu Cristian Mungiu dincolo de cinema, prin imaginile pe care a ales să le păstreze pentru ele însele. Expoziția reunește fragmente dintr-o perioadă de lucru și de călătorie în care observația, întâlnirea și întâmplarea au precedat filmul și dezvăluie publicului o dimensiune personală a modului în care regizorul privește lumea.
Expoziția este deschisă la Institutul Cultural Român de la New York, în perioada 14 septembrie – 30 noiembrie 2026, de luni până vineri, între orele 10:00–18:00.
Detaliile despre vernisajul din 2 octombrie și dialogul dintre Cristian Mungiu și Roxana Marcoci pot fi consultate pe site-ul ICR New York, la adresa 

https://www.rciusa.info/events/fjord-the-pictures-exhibition-opening. 
Mai multe informații despre expoziție pot fi găsite, de asemenea, pe website-ul ICR New York, la adresa https://www.rciusa.info/events/fjord-the-pictures.  

